सवाल- ये लव जिहाद नहीं? जवाब- संविधान, कुरान में यह शब्द नहीं, इसे लोगों ने गढ़ा
Madhya Pradesh Hizb-ut-Tahrir Case - मध्यप्रदेश एंटी टेररिस्ट स्क्वॉड (एटीएस) ने हिज्ब-उत-तहरीर के कट्‌टरपंथी यासिर को गिरफ्तार किया है। जांच एजेंसी का दावा है कि यासिर ही हिज्ब-उत-तहरीर के गिरफ्तार कट्‌टरपंथियों का सरगना है
मध्यप्रदेश एंटी टेररिस्ट स्क्वॉड (एटीएस) ने हिज्ब-उत-तहरीर के कट्‌टरपंथी यासिर को गिरफ्तार किया है। जांच एजेंसी का दावा है कि यासिर ही हिज्ब-उत-तहरीर के गिरफ्तार कट्‌टरपंथियों का सरगना है। यासिर की बीवी है हुदा (पहले का नाम भूमिका)। भोपाल के एक निजी कॉलेज से मार्केटिंग-बिजनेस में एमबीए करने वाली महाराष्ट्रीयन परिवार की भूमिका ने 2018 में इस्लाम कबूल किया। 2020 में उसने यासिर से शादी की।
दैनिक भास्कर ने हुदा से बात की। वह कहती हैं कि 2015 में कॉलेज की पढ़ाई के दौरान मेरा इस्लाम की ओर रुझान बढ़ा। दो मुस्लिम सहेलियों की बातों से वह इस कदर प्रभावित हुई कि उसने इस्लाम कबूल करने का फैसला कर लिया।
इस्लाम कबूल करने की बात घर में बताई तो जवाब मिला कि तू हमारे लिए आज से मर गई। पिता सेंट्रल गवर्नमेंट की नौकरी में थे। दो साल तक हुदा अपने दोस्तों के साथ रही। फिर 2020 में उसने सोशल मीडिया के दोस्त यासिर से निकाह कर लिया। यासिर की गिरफ्तारी के बाद भी हुदा का भरोसा डिगा नहीं है। वह कहती हैं कि अल्लाह उन्हें इस मुसीबत से जरूर बाहर लाएंगे।
50 मिनट की चर्चा में हुदा ने बेबाकी से बात की। उसके कन्वर्जन की कहानी में हिंदू परिवारों में बेटियों को लेकर उसकी सोच और जिम ट्रेनर यासिर से आकर्षित होकर उसके प्रति खिंचे चले जाने का जिक्र भी है। सोशल मीडिया की फैंटेसी है, तो उसकी कॉलेज लाइफ में दोस्ती से लेकर पारिवारिक हालात तक की दीगर बातें भी हैं।
पढ़िए, हुदा का इकबालनामा…
भास्कर- कैसे इस्लाम की तरफ रुझान हुआ?
हुदा- 2015 से ही इस्लाम के प्रति मेरा रुझान था। फ्रेंड सर्किल में जो लोग थे, उनसे मैं बहुत प्रभावित थी। 2018 में मैंने कलमा पढ़ा और ईमान ले आई। उसके बाद 2020 में मेरी यासिर से शादी हुई। मेरी दो साल की एक बेटी है। मेरे ऊपर किसी का दबाव नहीं है। मैंने बस अल्लाह को पहचाना। उसी की इबादत के लिए इस्लाम कबूल किया। भारतीय संविधान में ऐसा कहां लिखा है कि आप किसी दूसरे धर्म में नहीं जा सकते? कोई भी अपनी मर्जी से किसी भी धर्म को स्वीकार कर सकता है। ये जो लव जिहाद जैसी बातें हो रही हैं ये तो लोगों की बनाई हुई हैं। ये शब्द न तो संविधान में है और न ही कुरआन में।
दूसरी बात ये कि यदि मुझे कोई लालच देता, तो मैं शादी के बाद पैसे लेकर वापस चली जाती, लेकिन ऐसा नहीं हुआ। मैं तो अभी भी ईमान पर हूं। इंशा अल्लाह, मैं अपने लिए दुआ भी करती रहूंगी कि मेरा ईमान पर ही खात्मा हो।
भास्कर- आप इस्लाम की तरफ कैसे आकर्षित हुईं? 
हुदा - हिंदुओं में लड़की जब पैदा होती है, तो उसके जन्म के साथ ही मां-बाप को टेंशन हो जाती है कि अब हम क्या करेंगे? इसे कैसे बड़ा करेंगे? इसको पढ़ाने का खर्चा, फिर इसकी शादी करना... एक बाप पर इतना बोझ आ जाता है कि कई बाप तो इज्जत के लिए कर्ज ले लेते हैं। उनके लिए पैसा इकट्‌ठा करते हैं। मुझे इस्लाम की ये बात बहुत प्रभावित करती है कि इस्लाम में ऐसा नहीं है। बेटी होती है, तो उसे जन्नत की चाबी कहते हैं। अल्लाहताला ने फरमाया है कि अपनी बेटी की अच्छे से परवरिश करो, तो तुम्हें जन्नत मिलेगी।
इस्लाम में इतनी सादगी से शादी होती है कि अगर उनके बाप के पास सिर्फ 100 रुपए हैं, तो उसी पैसे से बेटी को कुछ दिलाए और ससुराल भेज दे। लड़के पर भी कोई बर्डन नहीं होता, वो हैसियत के हिसाब से वलीमा करे।
हमारा जब वलीमा हुआ था, तो हमारे पास इतने पैसे नहीं थे। हमने सिर्फ सबको आइसक्रीम खिलाई थी। उस समय हमारी हैसियत नहीं थी।
हमारा मस्जिद में बहुत ही सादगी से निकाह हुआ था। मेरे मायके वाले तो थे नहीं। मैंने इस्लाम कबूल कर लिया था तो मेरी तरफ से कोई रिश्तेदार नहीं थे।
हिंदुओं में यदि कोई गरीब से गरीब भी बाप होगा, तो उसे 50 हजार रुपए तो चाहिए ही अपनी बेटी की शादी करने के लिए। शादी की व्यवस्था के लिए लड़की का बाप रोता है, उसे रातभर नींद नहीं आती चिंता में।
दूसरी बात ये कि हिंदुओं में हर दिन के अलग-अलग भगवान होते हैं। सोमवार को इसको, मंगलवार को उसको। इस्लाम में ऐसा नहीं है। यहां सिर्फ आपको एक ईश्वर की इबादत करनी है। कुरआन में मैंने पढ़ा है कि हर चीज को बनाने वाला वो रब है। हर चीज को चलाने वाला भी वो रब है।
जैसे ही, मैंने कुरआन को पढ़ा, तो मुझे पता चला कि सबको चलाने वाला अल्लाह है। न तो कोई साइंस है और न ही भगवान।
भास्कर- पहली बार इस्लाम ने कब आकर्षित किया?
हुदा- मैं सेकेंड ईयर में थी। जब कॉलेज में मेरे कुछ मुस्लिम दोस्त बने, तो मैंने उन्हें देखा कि वो पर्दा करते थे। जिस्म की नुमाइश नहीं करते थे। उनको देखकर मुझे लगता था कि इन्हें कोई गंदी नजरों से क्यों नहीं देखता, इसलिए कि ये बुरका पहनते हैं। मैं फिर उसकी गहराई में उतरती गई। मैं गूगल में सर्च करती, यू-ट्यूब पर सर्च करती। बहुत से ऐसे इस्लामिक स्कॉलर्स हैं, उन्हें मैंने देखा, पढ़ा, सुना। सब कुछ समझने के बाद ही मैं इस्लाम में आई।
भास्कर- आपके इस्लाम कबूल करने पर परिवार ने क्या कहा?
हुदा- परिवारवालों ने कहा कि हमें अपनी पुरानी औलाद चाहिए। हमें हुदा नहीं चाहिए। उन्होंने कहा कि इस्लाम की गंदगी हमें हमारे घर में नहीं चाहिए। तुम हमारे लिए मर चुकी हो।
भास्कर- यासिर से कैसे मुलाकात हुई?
हुदा- शादी से पहले मैंने उन्हें सोशल मीडिया पर देखा था। जहां मैं रहती थी, वहां के लोग कुछ रिश्ते मेरे लिए लाए। सबको देखा और फिर इनसे (यासिर) रिश्ता पक्का किया।
भास्कर- 2018 में आपने इस्लाम कबूल किया, 2020 में निकाह किया.. इन दो साल आप कहां रहीं?
हुदा- मैं हैदराबाद गई थी नौकरी करने। वहां मैंने अपने कुछ दोस्त बना लिए थे। उन्हीं के साथ मैं रहती थी।
भास्कर- क्या सबसे ज्यादा अच्छा लगा यासिर में आपको?
हुदा- उनका अल्लाह के लिए जीना और सब चीजें करना मुझे अच्छा लगा। उनके ईमान की पुख्तगी मुझे उनमें सबसे अच्छी लगी। मैं ऐसा ही नेक शौहर अपने लिए चाहती थी।
भास्कर- अब यासिर जेल चले गए हैं, तो आपको लगता है कि धर्म परिवर्तन का फैसला गलत था?
हुदा- बिल्कुल नहीं। मैंने कोई गलती नहीं की। इंशा अल्लाह वो जरूर आएंगे। अल्लाह ताला उनको जरूर वापस भेजेगा ​​​​​​और ​यदि यही हमारी किस्मत में है कि उन्हें वहीं (जेल) रहना है, तो ये भी मुझे मंजूर है। मगर मैं ईमान से वापस नहीं फिरूंगी।
भास्कर- आपके पति पर देश विरोधी गतिविधियों के आरोप क्यों लग रहे हैं? 
हुदा- ये सभी आरोप झूठे हैं, बेबुनियाद हैं। इसमें कोई सच्चाई नहीं है। बंदा कुरआन पढ़ रहा है और वो कुरआन की बात किसी और को बता रहा है तो क्या वो आतंकवादी हो गया? इनके लिए तो बस ये है कि यदि चार लोग बैठकर कुरआन पढ़ रहे हैं तो उनको आतंकवादी बोल दो। हाल ही में कितने सारे केसेस हुए हैं।
इनकी ही सरकार है और इनका ही सब कुछ है। इनको जिस पर जो इल्जाम लगाने होते हैं, लगा देते हैं। मुसलमान तो इनके टारगेट होते हैं।
भास्कर- हिंदू लड़की का धर्म बदलकर उसे इस्लाम में लाकर उससे शादी करने को तो लव जिहाद बताया जा रहा है, फिर आप?
हुदा- लव जिहाद जैसी कोई चीज इस्लाम में है ही नहीं। न ही संविधान में ये शब्द है। ये तो लोगों का बनाया हुआ शब्द है। जब हिंदू लड़के मुस्लिम लड़कियों से शादी करते हैं, तो आप उसे कौन सा जिहाद कहेंगे?
भास्कर- कभी अपने परिवार की याद आती है?
हुदा- नहीं, बिल्कुल भी नहीं आती। मुझे अल्लाह पर पूरा भरोसा है। मुझे बिल्कुल अफसोस नहीं है। मैं इस्लाम में आखिरी दम तक जमी रहूंगी इंशा अल्लाह।
भास्कर- सौरभ राजवैद्य जो सलीम बन गए हैं, उनके परिवार को जानती हैं आप? 
हुदा- जी हां, मैं जानती हूं उनको। वो भी रिवर्ट हैं तो उनके प्रति सॉफ्ट कॉर्नर है। उन लोगों के लिए दुआ ही निकल रही है।
भास्कर- खालिद की वाइफ से आपके संपर्क हैं, वो भी कन्वर्ट हुई हैं? 
​​​​​​​हुदा- जी हां, उनसे भी मेरे संपर्क हैं। जाहिर है कि जब मेरे शौहर के दोस्त हैं तो उनकी बीवियों से तो संपर्क रहेगा ही। मैं बीते कुछ समय से उन सबको जानती हूं।
ये भी पढ़ें...
सौरभ जैन से सलीम बने कट्‌टरपंथी की पत्नी का इंटरव्यू
मूलत: भोपाल के रहने वाले मोहम्मद सलीम (पहले सौरभ जैन) को देशद्रोह के आरोप में ATS ने गिरफ्तार किया। इस्लाम अपनाने के बाद मानसी अग्रवाल से रायला बनी पत्नी फिलहाल हैदराबाद में ATS की निगरानी में है। दैनिक भास्कर ने रायला से खास इंटरव्यू किया। रायला ने साफ कहा कि वो इस समय बहुत मुश्किल में है, लेकिन अल्लाह पर उसे पूरा भरोसा है। उसने यह भी कहा कि इस्लाम कबूल करने का उसे कोई अफसोस नहीं है। हिज्ब-उत-तहरीर के कट्‌टरपंथी सलीम ने कुछ साल पहले जब धर्म परिवर्तन कर इस्लाम कबूला था, तब पत्नी मानसी भी मुस्लिम बन गई। पूरी खबर पढ़ने के लिए यहां क्लिक करें...
संघ की शाखा जाने वाला सौरभ जैन कैसे बना सलीम
हिज्ब-उत-तहरीर के कट्‌टरपंथी मोहम्मद सलीम और उसकी पत्नी मानसी उर्फ सुरभि जैन के इस्लाम कबूल करने की कहानी रोंगटे खड़े कर देने वाली है। सलीम (सौरभ) के पिता अशोक जैन राजवैद्य ने दैनिक भास्कर को बताया कि 12वीं क्लास तक तो सौरभ राष्ट्रीय स्वयं सेवक संघ (RSS) की शाखाओं में जाता रहा। PhD करने के बाद भोपाल के कॉलेज में प्रोफेसर बन गया। पूरी खबर पढ़ने के लिए यहां क्लिक करें...
हिज्ब उत तहरीर से जुड़े आरोपियों की कहानी
मप्र एंटी टेररिज्म स्क्वॉड (एटीएस) ने 9 मई को भोपाल-छिंदवाड़ा से 11 और तेलंगाना से पांच संदिग्धों को हिरासत में लिया है। एटीएस का दावा है कि सभी देश विरोधी आतंकी संगठन हिज्ब-उत-तहरीर (HUT) से जुड़े हैं। टीम ने सभी के पास से आतंकी साहित्य और दूसरे दस्तावेज जब्त करने की बात कही है। पूरी खबर यहां पढ़ें
कट्टरपंथी इस्लामिक संगठन हिज्ब-उत-तहरीर के सदस्यों की धरपकड़
मध्यप्रदेश एटीएस और तेलंगाना एटीएस की टीम ने मंगलवार सुबह भोपाल और छिंदवाड़ा में दबिश दी। दोनों जगह से 11 संदिग्ध आतंकियों को हिरासत में लिया गया। सूत्रों के मुताबिक, इनके आतंकी संगठन हिज्ब-उत-तहरीर (HUT) से जुड़े होने के सबूत मिले हैं। बताया गया है कि HUT के कुल 16 सदस्यों को हिरासत में लिया गया। इनमें भोपाल और छिंदवाड़ा के 11 जबकि तेलंगाना के 5 संदिग्ध शामिल हैं। सूत्रों की मानें तो हिरासत में लिए गए लोगों में भोपाल गैस त्रासदी एक्टिविस्ट का बेटा भी शामिल है। पूरी खबर यहां पढ़ें
कट्टरपंथी संगठन हिज्ब-उत-तहरीर रायसेन के जंगलों में चलाता रहा कैंप
कट्‌टरपंथी इस्लामिक संगठन हिज्ब-उत-तहरीर (एचयूटी) या तहरीक-ए-खिलाफत मध्यप्रदेश में कैसी-कैसी गतिविधियां चला रहा था, ये जानकर एटीएस भी हैरान है। प्रारंभिक पूछताछ में पता चला है कि इस संगठन के सदस्य रायसेन के जंगलों में चोरी छिपे कैंप करते थे। इन कैंपों में इन्हें फायरिंग की ट्रेनिंग दी जाती थी। संगठन के सदस्यों को इनके परिवार की महिलाओं का भी समर्थन था। पूरी खबर पढ़ने के लिए यहां क्लिक करें...